Drie ‘dwelmhuise’ in Rustenburg platgestootEen van die huise word Dinsdag platgestoot. (Foto: Rustenburg-munisipaliteit) Die Rustenburg-munisipaliteit in Noordwes het drie huise, met ŉ gesamentlike waarde van nagenoeg R1,7 miljoen, platgestoot nadat dit as sogenaamde probleemhuise weens beweerde dwelmbedrywighede geïdentifiseer is. David Magae, munisipale woordvoerder, het gesê die munisipaliteit het ŉ hofbevel bekom wat hom toegelaat het om die huise plat te stoot. Die huise is in die ooste van die stad geleë. “Die hofbevel is aan die munisipaliteit toegestaan nadat die geregistreerde eienaars van die drie eiendomme nie die munisipaliteit gekontak het, soos deur wetgewing voorgeskryf, nadat dit as problematies uitgewys is nie,” het hy gesê. “Die gebruik van die eiendomme as dwelmneste was vir die munisipaliteit ŉ ernstige probleem, asook die gebruik daarvan vir sekshandel en die deelname daaraan van weerlose vroue. Die dwelm nyaope is ook tydens vorige klopjagte daar gevind.” Magae het gesê die eiendomme se water- en kragmeters is ook omseil. Die rommel is van die persele verwyder om die veiligheid van ander inwoners te verseker en te keer dat voornemende boosdoeners daarheen gelok word. “Die sloping van die huise is in ooreenstemming met die veldtog vir ŉ skoon en veilige stad wat moet verseker dat Rustenburg meer omgewingsvriendelik is en ontslae raak van afvallige elemente wat ŉ verskeidenheid oortredings pleeg. Vandag se optrede was ŉ gesamentlike operasie tussen die munisipaliteit se onderskeie direktorate en die polisie.” Waarnemende burgemeester Lucky Kgaladi het die amptenare en betrokkenes bedank vir hul bydrae tot die operasie. Nog een van die vervalle huise in Rustenburg wat Dinsdag platgestoot is (Foto: Rustenburg-munisipaliteit) “Rustenburg is vandag veiliger omdat dié drie huise nie meer staan nie. Ons het nou die getal probleemhuise in die stad, waar baie lewens verwoes is, verminder,” het hy gesê. Die munisipaliteit het in 2018 ŉ 14 dae lange kennisgewing aan die huiseienaars uitgereik om hulle beskikbaar te stel oor probleme rondom die huise, of om aangekla te word op aanklagte wat verband hou met die verwaarlosing van die huise. Die huise was onder die 12 huise wat in Januarie 2018 aan die brand gesteek is ná bewerings dat dit as bordele en dwelmhole gebruik is. Taxi-operateurs het hul eie klopjagte op die huise, wat deur buitelanders beset is, gedoen. Dít nadat ŉ taxi-bestuur in Desember 2017 dood is toe hy glo deur ŉ dwelmverslaafde met ŉ skerp voorwerp gesteek is.